เบิร์ธเดย์บิ๊กตู่ ขอเพียงปท.สงบสุข
ยิ่งลักษณ์ยังยิ้มแฉ่งเดินสายไป2งานแต่ง,ประยุทธ์ ปลื้ม ผบ.เหล่าทัพ-บิ๊กข้าราชการตบเท้าอวยพรเบิร์ธเดย์ครบรอบ 61 ปี บ่นนั่งนายกฯไม่ถึงปี แก่ขึ้นเยอะ ของขวัญวันเกิดขอชาติสงบสุข ลั่นใครผิดถูกไปสู้ ในกระบวนการยุติธรรม อ้างเสียงปืนระเบิดดังไม่จบจำเป็นต้องคงกฎอัยการศึก บอกไม่ปิดกั้นนิรโทษกรรม แต่คนติดคดีอาญายกเว้นไม่ได้ ยงยุทธ เซ็นตั้ง กก.สอบงบฯ สปสช. บิ๊กต๊อก ระบุ สตง.พบกลิ่นตุผลาญเงินเสียหายกว่า 2 พันล้าน วิษณุ เชื่อ 19 พ.ค. ปู ไปขึ้นศาลฎีกาฯนัดแรกเปิดคดีจำนำข้าว ป.ป.ช.พร้อมเป็นพยานมัดเอาผิด สาวหลักฐานฟันเอกชนกว่าร้อยบริษัทร่วมโกงจีทูจีข้าว พท.โต้ของดีช่วยชาวนา แต่ถูกบิดเบือน ยิ่งลักษณ์ ยังยิ้มได้โผล่เดินสายร่วม 2 งานแต่ง ลูก ชัจจ์ กุลดิลก-ไพโรจน์ อิสระเสรีพงษ์,สถานการณ์การเมืองเข้มข้นมากยิ่งขึ้น หลังจากศาลฎีกาแผนกคดีอาญาของผู้ดำรงตำแหน่งทางการเมือง มีคำสั่งรับฟ้อง น.ส.ยิ่งลักษณ์ ชินวัตร อดีตนายกรัฐมนตรี ในโครงการรับจำนำข้าว โดยนัดพิจารณาคดีครั้งแรกวันที่ 19 พ.ค. ขณะที่ พล.อ.ประยุทธ์ จันทร์โอชา นายกรัฐมนตรี ยืนยันให้ความเป็นธรรมทุกคน ผิดหรือถูกไปสู้ในกระบวนการยุติธรรม ระบุยังจำเป็นต้องใช้กฎอัยการศึกเพื่อยุติความขัดแย้ง,ผู้สื่อข่าวรายงานจากทำเนียบรัฐบาลว่า เมื่อเวลา 08.30 น. วันที่ 20 มี.ค. ที่ทำเนียบรัฐบาล สมเด็จพระบรมโอรสาธิราชฯ สยามมกุฎราชกุมาร ทรงพระกรุณาโปรดเกล้าโปรดกระหม่อมให้ พล.อ.ท.ภักดี แสงชูโต อัญเชิญดอกไม้พระราชทาน มามอบให้แก่ พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เนื่องในโอกาสวันคล้ายวันเกิดครบรอบ 61 ปี ในวันที่ 21 มี.ค. ทั้งนี้ นายกฯให้สัมภาษณ์ในเวลาต่อมาว่า สมเด็จพระบรมโอรสาธิราชฯ สยามมกุฎราชกุมาร ทรงให้กำลังใจและให้ทำหน้าที่ให้ดีที่สุด,จากนั้นคณะรัฐมนตรี (ครม.) ผู้นำเหล่าทัพ ผบ.ตร.ข้าราชการระดับสูงทำเนียบรัฐบาลและกระทรวงต่างๆ อาทิ พล.อ.อุดมเดช สีตบุตร รมช.กลาโหมและ ผบ.ทบ.พล.อ.วรพงษ์ สง่าเนตร ผบ.ทหารสูงสุด พล.ต.อ.สมยศ พุ่มพันธุ์ม่วง ผบ.ตร.ทยอยนำแจกันดอกไม้และกระเช้าดอกไม้เข้าอวยพร พล.อ.ประยุทธ์ล่วงหน้าเนื่องในโอกาสวันคล้ายวันเกิด โดยนายกฯมีสีหน้ายิ้มแย้มแจ่มใส กล่าวทักทายทุกคนอย่างอารมณ์ดี พร้อมทั้งกล่าวว่า ขอให้ช่วยกันทำงาน ขอให้อดทน อย่าทะเลาะกัน ประเทศจะได้เดินไปได้ ขอให้พรที่ให้มา กลับไปร้อยเท่าพันเท่า ทั้งนี้ นายกฯมอบกระเป๋าผ้าบรรจุข้าวสารให้คณะที่มาอวยพรเป็นที่ระลึก,จากนั้นเวลา 10.20 น. ระหว่างที่นายกฯเดินลงจากตึกไทยคู่ฟ้ามายังตึกสันติไมตรี เพื่อเป็นประธานมอบรางวัลให้กับผู้ชนะการแข่งขันประกวดเรียงความค่านิยมหลักของคนไทย 12 ประการ เมื่อมาถึงบริเวณทางเชื่อมระหว่างตึก ผู้สื่อข่าวได้ร่วมกันร้องเพลงแฮปปี้เบิร์ธเดย์ และอวยพรเนื่องในโอกาสวันคล้ายวันเกิดว่า ให้มีสุขภาพแข็งแรง ซึ่งนายกฯได้ยกมือไหว้กล่าวขอบคุณ ขณะที่ผู้สื่อข่าวถามว่าอยากได้อะไรเป็นของขวัญวันเกิด นายกฯกล่าวว่า อยากได้หัวใจจากนักข่าวทุกคน ขอขอบคุณทุกคน ขอให้ช่วยกันทำทุกอย่างเพื่อบ้านเมือง และหลังจากเสร็จจากการมอบรางวัล นายกฯได้กล่าวอีกครั้งถึงของขวัญวันเกิด โดยชี้ไปยังกลุ่มเด็กนักเรียนที่มารับรางวัล พร้อมกล่าวว่า นี่ไง มีอนาคตให้กับประเทศชาติ วันเกิดผมมีแค่นี้ ไม่อยากได้อะไรอีกแล้ว ชีวิตผมเพียงพอแล้ว แค่อยากให้ประเทศไทยสง่างาม มีความสงบสุข สันติ อย่างยั่งยืน ต้องการแค่นี้ เมื่อถามว่าจะเข้าวัดทำบุญหรือไม่ นายกฯกล่าวว่า ไม่ เดี๋ยวพระมาทำบุญกับผม ไม่มีแขก,เมื่อถามว่า ภริยาให้อะไรในวันเกิด นายกฯ กล่าวว่า ให้กันทุกวันอยู่แล้ว สำหรับผมไม่ต้องให้ของขวัญ ไม่มีอะไรเป็นพิเศษ ผู้สื่อข่าวถามอีกว่าเป็นนายกฯไม่ถึงปี ส.ว.(สูงวัย) ขึ้นเยอะเลย นายกฯ ยิ้มรับพร้อมกับกล่าวว่า นี่พยายามเช็ดหน้าเช็ดตาดูแล้ว ดูสิแก่ไปเยอะ ใต้ตาก็คล้ำเยอะเลย เมื่อถามว่า มีเค้กวันเกิดหรือยัง พล.อ.ประยุทธ์ตอบว่า ยังเลย ใครให้ฉันล่ะ พร้อมกับกล่าวทวงเค้กจากผู้สื่อข่าวว่า ไหนหละเค้กอย่างอารมณ์ดี จากนั้นก็เดินไปถ่ายภาพกับเด็กๆที่มาร่วมรับรับรางวัลด้วยสีหน้ายิ้มแย้ม,ต่อมาเวลา 10.30 น. ที่ตึกสันติไมตรี ทำเนียบรัฐบาล พล.อ.ประยุทธ์เป็นประธานมอบรางวัลผู้ชนะการประกวดเรียงความ ค่านิยมหลักของคนไทย 12 ประการ จัดโดยกรมประชาสัมพันธ์ โดย พล.อ.ประยุทธ์กล่าวว่า ขอแสดงความยินดีกับผู้ที่ได้รับรางวัล ไม่ใช่ง่ายๆที่จะเป็น 1 ใน 5,000 คน ขอให้ช่วยขยายต่อค่านิยม 12 ประการให้เกิดความเข้าใจ เราไม่สามารถรวมใจเป็นหนึ่งเดียวได้ถ้าขาดอะไรไป แม้วันนี้เราเริ่มของใหม่ต้องไม่ลืมของเก่าเจตนารมณ์รัฐบาลเข้ามาทำเพื่อให้ชาติมั่นคงในวันข้างหน้า จากนั้น พล.อ.ประยุทธ์ร่วมร้องเพลงดอกไม้ให้คุณกับเด็กๆที่ได้รับรางวัล,ทั้งนี้ พล.อ.ประยุทธ์กล่าวตอนหนึ่งระหว่างแสดงความยินดีว่า จะไม่พูดเรื่องในอดีตที่ไม่ดี จะพูดเฉพาะเรื่องปัจจุบันและอนาคตที่อยู่ในช่วงปฏิรูปที่จะทำให้อยู่ในกรอบประชาธิปไตยและกฎหมาย แม้ตนจะเข้ามาเป็นรัฐบาลด้วยวิธีการแบบนี้ก็ตาม ประชาธิปไตยที่จะเกิดขึ้นต่อไปต้องไม่เป็นประชาธิปไตยที่ล้มเหลว เป็นประชาธิปไตยที่ดูแลทุกคนเท่าเทียมและเป็นธรรม วันนี้แก้ปัญหาหลายเรื่องในเวลาจำกัด ปรับแก้ใหม่หมด จากที่ผ่านมากฎหมายใช้ไม่ได้สักอัน เพราะในใจคนไม่มีธรรมะ ทั้งที่ผู้บริหารต้องมีธรรมาภิบาล บ้านเราต้องจัดระเบียบ ใครเดือดร้อนต้องขอโทษ ตั้งใจให้เกิดความเป็นธรรมในการใช้ทรัพยากร สร้างความเชื่อมั่นกระบวนการยุติธรรม ต้องลบความขัดแย้งออกไปให้ได้ จากนี้จะไม่พูดเรื่องความขัดแย้งอีก เพราะไม่เกิดประโยชน์ ให้เป็นเรื่องกระบวนการยุติธรรม ตนให้ความเป็นธรรมทุกคน ผิดหรือถูกไปสู้ในกระบวนการยุติธรรม สร้างสังคมให้เคารพกฎหมาย,พล.อ.ประยุทธ์กล่าวว่า วันนี้ต้องเดินหน้าไปสู่ประชาธิปไตย จำเป็นบังคับใช้กฎหมาย ซึ่งไม่มีใครเดือดร้อนเลย ถ้าใครไม่ทำความผิดไม่ต้องเดือดร้อน ถ้าเข้าใจสถานการณ์ตนว่าทุกคนรับได้ วันนี้อายุ 61 ปี เกษียณแล้ว จริงๆต้องไปพักผ่อนอยู่กับลูกและภริยา แต่ก็ต้องมาดูเพื่อให้ผ่านช่วงเปลี่ยนผ่านนี้ไปให้ได้ ประเทศเราดีหมดติดแค่ยังมีการประท้วง มีการชู 3 นิ้ว ถ้าชุมนุมตามกรอบประชาธิปไตยไม่ว่า แต่ต้องไม่แถมด้วยระเบิด ปืน เอ็ม 16 ถ้าไม่ให้มีกฎอัยการศึกแล้วจะทำอย่างไร ช่วยคิดหน่อย ทำอย่างไรให้เชื่อฟัง มันจำเป็นต้องใช้เพื่อลดความขัดแย้ง ส่วนพวกกระทำความผิดส่วนใหญ่แรกๆรับสารภาพหมด สักพักเริ่มมีเรื่องสิทธิมนุษยชน ทนาย เข้ามาเกี่ยว นี่คือสาเหตุของความขัดแย้ง ทำให้กระบวนการยุติธรรมเสียหาย อะไรมันถูกมันผิดไปคิดกัน ส่วนต่างประเทศที่ไม่เข้าใจเดี๋ยวแก้ปัญหาเอง อย่าลืมว่าอะไรเกิดก่อนวันที่ 22 พ.ค.เราไม่ได้ให้ทำให้เกิด ดังนั้นขอความเป็นธรรมด้วย,พล.อ.ประยุทธ์กล่าวว่า เรื่องร่าง พ.ร.บ.ภาษีที่ดินและสิ่งปลูกสร้าง ด่าตนว่า รีดเลือดกับปูถอนขนห่าน ภาษีต้องปรับปรุง วันนี้เราเสียภาษีไม่ถึงร้อยละ 20 เมื่อเทียบต่างประเทศ ทำอย่างไรได้ในเมื่อรัฐต้องดูแลทั้งการรักษาพยาบาล การศึกษา รถเมล์ฟรี รถไฟฟรี จะเอาเงินมาจากไหน ทั้งที่หลายประเทศเลิกระบบนี้มาหมดแล้ว แต่เราเลิกไม่ได้เพราะประชาชนเดือดร้อน ส่วนการจัดสรรที่ดินทำกิน ยืนยันไม่ได้แจก ให้ทำกินเฉยๆ รูปแบบสหกรณ์หรือนิคม แต่ไม่ได้ให้สิทธิ์ ไม่มีอีกแล้วว่าแจกกี่ไร่ รัฐบาลไม่ได้ประชานิยม รัฐบาลเข้ามาแก้ปัญหาส่งต่อให้ ตนไม่ได้มีสี เหนื่อย แต่เมื่อสำเร็จก็สบายใจ มีแรงแค่นี้ จากนั้นพวกท่านไปเลือกตั้ง ผมทรยศกับผืนแผ่นดินนี้ไม่ได้ ลูกน้องผมตายเจ็บกันเยอะแยะ ผมทรยศกับลูกน้องไม่ได้ ทรยศคนไทยไม่ได้ ขอให้เชื่อมั่น พล.อ.ประยุทธ์กล่าว,กระทั่งเวลา 12.00 น. พล.อ.ประยุทธ์ให้สัมภาษณ์ถึงกรณีที่มีการตั้งเพจ ขอเชิญร่วมลงชื่อ ยกเลิกกฎอัยการศึก จะปิดเพจดังกล่าวหรือไม่พล.อ.ประยุทธ์ตอบว่า ก็ว่าไปกำลังใจ ให้เจ้าหน้าที่ไปตรวจดูว่าใครทำ เข้าใจผิดอะไรหรือเปล่าว่าวันนี้รัฐบาลใช้กฎอัยการศึกอย่างไร ได้อธิบายไปแล้วว่า 17 มาตรา เราใช้เพียง 2 มาตราเท่านั้น กำลังหาทางออกว่าจะใช้อย่างไรต้องให้ทำงานได้เหมือนเดิม อย่าไปคิดว่าไปเปลี่ยนกฎอัยการศึกแล้วเราจะอยู่โดยกฎหมายปกติ มันทำไม่ได้ ต้องไปหาวิธีการให้คนยอมรับให้ได้,นายวิษณุ เครืองาม รองนายกฯ กล่าวถึงข้อเรียกร้องการลดระดับการใช้กฎอัยการศึกว่า นายกฯไม่ได้ปรึกษา แต่จะคงไว้หรือยกเลิกมีทั้งข้อดีและข้อเสีย ที่นายกฯระบุว่ากำลังจะหากฎหมายอื่นมาใช้แทนกฎอัยการศึกหรือไม่ และจะใช้อำนาจมาตรา 44 บังคับใช้แทนหรือไม่ ตนไม่ทราบ กฎหมายมีหลายประเภทหลายอย่างให้เลือกใช้ อย่าลืมว่าเป็นการยึดอำนาจไม่ใช่งานภูเขาทอง หรือลอยกระทงที่จะได้ใช้อะไรไปเบ็ดเตล็ด แต่กฎหมายอาจข้ามสเต็ปการใช้งานได้ เช่น ข้ามจากกฎอัยการศึกไป พ.ร.บ.ความมั่นคงได้ แต่เรื่องดังกล่าวยังไม่ถึงชั้นของกฎหมายเป็นชั้นของนโยบายความมั่นคง,ที่กองการบิน กรมการขนส่งทหารบก (ขส.ทบ.) พล.อ.อุดมเดช สีตบุตร รมช.กลาโหม และ ผบ.ทบ.กล่าวถึงความเป็นไปได้ในการผ่อนปรนกฎอัยการศึกว่า นายกฯได้สั่งการแล้วว่าการใช้กฎหมายพิเศษเฉพาะกรณีที่เกิดความรุนแรง หากสถานการณ์ไม่รุนแรงก็อยากใช้กฎหมายปกติ ดังนั้นอยากขอความร่วมมือกลุ่มคนที่มีความคิดเห็นต่าง หากเราไม่ใช้กฎหมายพิเศษก็อย่าออกมาเคลื่อนไหวสร้างความวุ่นวาย ถ้าต้องการแสดงความคิดเห็นรัฐบาลเปิดพื้นที่ให้หลายช่องทาง เพื่อช่วยกันสร้างสถานการณ์ให้เกิดความสงบสุขเรียบร้อย นำพาประเทศไปสู่ประชาธิปไตย ตามโรดแม็ปที่วางไว้ คาดว่าช่วงเดือน ก.ย.กระบวนการร่างรัฐธรรมนูญน่าจะเสร็จเรียบร้อยจะเข้าสู่การเลือกตั้งตามขั้นตอนที่ระบุไว้ นายกฯเน้นย้ำเสมอว่าต้องเป็นไปตามนั้น,ที่ทำเนียบรัฐบาล นายวิษณุ เครืองาม รองนายกรัฐมนตรี กล่าวถึงกรณีศาลฎีกาแผนกคดีอาญาของผู้ดำรงตำแหน่งทางการเมืองประทับฟ้องคดี น.ส.ยิ่งลักษณ์ ชินวัตร อดีตนายกรัฐมนตรี ข้อหาปล่อยปละละเลยให้เกิดความเสียหายในโครงการรับจำนำข้าวว่า น.ส.ยิ่งลักษณ์ต้องไปศาลในวันที่ 19 พ.ค. ไม่ไปไม่ได้ หากไม่ไปศาลจะเลื่อนการพิจารณาคดีและออกหมายจับ และเชื่อว่า น.ส.ยิ่งลักษณ์จะต้องไป แต่หากจำเป็นไม่สามารถเดินทางไปได้สามารถบอกศาลล่วงหน้าเพื่อเลื่อนการพิจารณาคดี และรอให้ศาลอนุญาต ถ้าศาลนั่งบัลลังก์แล้ว น.ส.ยิ่งลักษณ์ไม่มาเกิดเรื่องแน่นอน ส่วนที่ น.ส.ยิ่งลักษณ์ระบุว่าไม่ได้รับความเป็นธรรมนั้นเป็นเรื่องของ น.ส.ยิ่งลักษณ์ เมื่อครั้งที่ตนถูกฟ้องคดีหวย 2-3 ตัว ศาลบอกเลยว่า 1.ไปต่างประเทศต้องมาขออนุญาตศาล 2.ต่อจากนี้ไปไม่ต้องมาแล้ว ดังนั้น หากในวันที่ 19 พ.ค.ยังไม่ไปอีก ไม่ทำให้ศาลเชื่อใจ คำสั่งที่ศาลจะสั่งจะเปลี่ยนหมด,ที่สำนักงาน ป.ป.ช. นายปานเทพ กล้าณรงค์ราญ ประธาน ป.ป.ช. ให้สัมภาษณ์ถึงกรณีศาลฎีกาแผนคดีอาญาของผู้ดำรงตำแหน่งทางการเมืองรับฟ้องคดี น.ส.ยิ่งลักษณ์ ชินวัตร อดีตนายกฯ กรณีไม่ระงับยับยั้งโครงการรับจำนำข้าว จนเกิดความเสียหายแก่ราชการว่า ขณะนี้เรื่องเข้าสู่กระบวนการศาลแล้ว คงไม่สามารถพูดอะไรได้มาก หากอัยการสูงสุดต้องการอ้าง ป.ป.ช.เป็นพยานโจทก์ก็ยินดี ป.ป.ช.ต้องให้ความร่วมมือกับอัยการในขั้นตอนต่างๆ เช่น การตรวจสอบพยานหลักฐาน ซึ่ง ป.ป.ช.กับอัยการต้องร่วมกันชี้แจง ส่วนกรณีที่ น.ส.ยิ่งลักษณ์โพสต์เฟซบุ๊กระบุไม่ได้รับความเป็นธรรมในการไต่สวนจาก ป.ป.ช.นั้น ไม่ขอตอบโต้หรือชี้แจง เพราะเรื่องเข้าสู่กระบวนการศาลแล้ว,ด้านนายวิชา มหาคุณ กรรมการ ป.ป.ช. กล่าวถึงกรณี น.ส.ยิ่งลักษณ์โพสต์เฟซบุ๊กระบุไม่ได้รับความเป็นธรรมในคดีโครงการรับจำนำข้าวว่า ขอให้ น.ส.ยิ่งลักษณ์ไปชี้แจงที่ศาลจะดีกว่า การโพสต์เฟซบุ๊กเหมือนการพูดกับเพื่อนมากกว่า แต่ก็รู้สึกเห็นใจ ที่ผ่านมาช่วงที่ตนเดินทางไปดูงานที่ประเทศในอาเซียน หลายประเทศก็ติดตามและให้ความสนใจการทำงานของ ป.ป.ช. เรื่องโครงการรับจำนำข้าวเป็นอย่างมาก บางประเทศอยากได้แนวทางการทำงานของ ป.ป.ช.ประเทศต่างๆส่งจดหมายมาขอบคุณเป็นจำนวนมากที่ได้ชี้แจงให้เกิดความเข้าใจว่ากรณีนี้เป็นความผิดพลาดของฝ่ายผู้บริหาร ส่วนการไปชี้แจงต่อสภานิติบัญญัติแห่งชาติ (สนช.) ก็ถือเป็นเรื่องดี เพราะเป็นการชี้แจงให้ประชาชนได้รับทราบข้อมูลด้วย,นายวิชากล่าวว่า ส่วนการไต่สวนคดีระบายข้าวแบบรัฐต่อรัฐ (จีทูจี) ในส่วนของภาคเอกชนยังเหลือบริษัทต่างๆหลายบริษัทที่ ป.ป.ช.ต้องตรวจสอบข้อมูลอยู่ ได้กำชับคณะทำงานให้รีบสรุปสำนวนที่เหลือให้เสร็จภายในเดือน มี.ค.หรือต้นเดือน เม.ย. 58 เพื่อดำเนินการกับบริษัทที่เกี่ยวข้องทั้งหมดกว่า 100 บริษัท ไปในคราวเดียวกัน หลังจากสรุปสำนวนแล้ว ก็จะส่งสำนวนไปให้อัยการสูงสุด เพื่อนำไปรวมกับคดีของนายบุญทรง เตริยาภิรมย์ อดีต รมว.พาณิชย์ กับพวก ที่ยื่นฟ้องต่อศาลฎีกาแผนกคดีอาญาของผู้ดำรงตำแหน่งทางการเมืองไปก่อนหน้านี้,นพ.วรงค์ เดชกิจวิกรม อดีต ส.ส.พิษณุโลก พรรคประชาธิปัตย์ กล่าวว่า กรณีศาลฎีกาแผนกคดีอาญาของนักการเมืองรับฟ้อง น.ส.ยิ่งลักษณ์ ชินวัตร ในคดีจำนำข้าว มีข้อสังเกตดังนี้ 1.น.ส.ยิ่งลักษณ์วนเวียนยืนยันทำหน้าที่ด้วยความซื่อสัตย์ อ้างชาวบ้านโหวตให้ทำตามนโยบาย แต่ประเด็นสำคัญอยู่ที่การปล่อยปละละเลยความเสียหายเกิดจากการทุจริต 2.ที่ย้ำว่าไม่มีพยานหลักฐานว่ากระทำการทุจริต เขาไม่ได้กล่าวหาว่า น.ส.ยิ่งลักษณ์โกงเอง หรือสมยอมให้โกง แต่ทำไมจึงปล่อยปละละเลยให้โกงจนเสียหาย 3.ฟากฝั่ง น.ส.ยิ่งลักษณ์ต้องยุติการวิพากษ์วิจารณ์ด้วย ที่สำคัญต้องยอมรับคำตัดสินของศาลเหมือนประชาชนคนไทยทุกคน ไม่ใช่ตัดสินถูกใจก็ขอบคุณ แต่ถ้าไม่ถูกใจก็กล่าวหาว่าศาลสองมาตรฐาน,น.ส.รัชดา ธนาดิเรก อดีต ส.ส.กทม.พรรคประชาธิปัตย์ โพสต์เฟซบุ๊กว่า เมื่อศาลรับฟ้อง น.ส.ยิ่งลักษณ์คดีจำนำข้าว เธอจะไปนอกได้หรือไม่ ต้องถามศาล แต่ถ้าไปแล้ว ไม่ยอมกลับ แล้วจะทำไงต่อ ต้องถามผู้นำ คสช.และ ครม.ว่าอะไรมาก่อนระหว่างปรองดองหรือกฎหมาย ที่ผ่านมาเห็นใจนายกฯอยู่ไม่น้อยเวลาเจอคำถามที่บางครั้งก็ไม่สร้างสรรค์ แต่บางเรื่องหลีกเลี่ยงไม่ได้ เมื่อเข้ามาตำแหน่งนี้ก็ต้องทำใจ อย่าหงุดหงิดง่าย วันนี้คนให้กำลังใจให้โอกาส ท่านจะแสดงอารมณ์อย่างไร คนก็เห็นใจแต่วันข้างหน้าปากท้อง การเมือง ฯลฯ จะสาหัส ขึ้น ความรู้สึกของประชาชนต่อการแสดงออกของท่านอาจต่างจากวันนี้ แน่นอนที่สุดหาก น.ส.ยิ่งลักษณ์ได้ไปนอก คงมีประเด็นคำถามมากมายตามมา,ขณะที่นายอนุสรณ์ เอี่ยมสะอาด รักษาการรองโฆษกพรรคเพื่อไทย กล่าวว่า พรรคเพื่อไทยขอชี้แจงข้อมูลที่ถูกต้องเกี่ยวกับโครงการรับจำนำข้าว คือ 1.นโยบายจำนำข้าวเป็นนโยบายหลักของ รัฐบาลชุดก่อนที่หาเสียงไว้ และแถลงต่อสภา รัฐบาลจึงต้องปฏิบัติ 2.นโยบายจำนำข้าว ช่วยเหลือชาวนาให้มีชีวิตและความเป็นอยู่ที่ดีขึ้น หากเข้าใจหลักคิดทางเศรษฐกิจ จะเหมือนการทำ QE เข้าไปในระบบเศรษฐกิจ อัดฉีดเข้าสู่รากหญ้า 3.ถึงแม้ใช้เงินค่อนข้างมาก แต่ฐานะการคลังของประเทศไม่ได้เสียหาย หนี้สาธารณะต่อจีดีพียังอยู่ที่ 46.5% เท่านั้นถือว่ายังต่ำ 4.เนื่องจากเป็นโครงการใหญ่อาจรั่วไหลบ้าง รัฐบาลได้มีระบบตรวจสอบมาโดยตลอด 5.การที่อ้างถึงนางสุภา ปิยะจิตติ ที่ปัจจุบันได้รับแต่งตั้งจากคสช.ให้เป็นกรรมการ ป.ป.ช. ย่อมแสดงการเลือกข้างอย่างชัดเจน อีกทั้งข้อมูลข้าวหายของนางสุภา ก็พิสูจน์แล้วว่าไม่เป็นความจริง 6.การชื่นชม นพ. วรงค์ เดชกิจวิกรม อดีต ส.ส.พิษณุโลก พรรคประชาธิปัตย์ ที่มีพฤติกรรมน่ารังเกียจหลายประการไม่น่าจะเป็นตัวอย่างที่ดีของเยาวชนได้ 7.การที่มีชาวนา 16 คน ผูกคอตายอย่างน่าเศร้า สาเหตุมาจาก กปปส.บุกเข้าไปห้าม ธ.ก.ส. และทำทุกวิถีทางเพื่อไม่ให้จ่ายเงินชาวนา มิได้เกิดจากการดำเนินการของรัฐบาล ขณะนั้นที่พยายามจะเร่งจ่ายเงินให้ชาวนา,อีกเรื่อง เมื่อเวลา 14.00 น. ที่สนามบินสุวรรณภูมิ นายบวรศักดิ์ อุวรรณโณ ประธานคณะ กรรมาธิการ (กมธ.) ยกร่างรัฐธรรมนูญ พล.อ.เลิศรัตน์ รัตนวานิช โฆษก กมธ.ยกร่างฯ นางกาญจนารัตน์ ลีวิโรจน์ เลขานุการ กมธ.ยกร่างฯ เดินทางกลับจากไปศึกษาดูงานระบบการเลือกตั้ง ที่สหพันธ์ สาธารณรัฐเยอรมนี ระหว่างวันที่ 15-20 มี.ค. โดย พล.อ.เลิศรัตน์ให้สัมภาษณ์ว่า 3 วันที่ไปดูงานทำให้เข้าใจระบบการเลือกตั้งแบบสัดส่วนผสม เชื่อว่าจะนำมาดัดแปลงปรับใช้และกำหนดกฎเกณฑ์ให้เหมาะสมกับประเทศไทย เชื่อว่าไม่ทำให้คนไทยลำบาก เพราะประชาชนจะไปใช้สิทธิเลือก ส.ส.เขตตามปกติ ส่วนระบบบัญชีรายชื่อเป็นของพรรค การเมืองจะไปจัดการ,พล.อ.เลิศรัตน์กล่าวว่า ตัวแทนพรรคการเมืองน่าจะเข้าใจระบบสัดส่วนผสมว่าจะจัดการเลือกตั้งและกำหนดคะแนนอย่างไร เราเขียนกฎกติกาเรื่องนี้ไว้ชัดเจนในรัฐธรรมนูญและได้พูดคุยทำความเข้าใจกับพรรคการเมืองแล้ว ถ้าพรรคการเมืองเข้มแข็งคะแนนเสียงจะมาเอง อีกประเด็นที่สนใจจะนำมาใช้คือการกำหนดคะแนนสัดส่วนขั้นต่ำ ที่เยอรมันถ้าไม่ได้คะแนนเสียงถึงร้อยละ 5 ของประชากรจะไม่นำมาคำนวณจำนวน ส.ส.ระบบบัญชีรายชื่อ ขณะที่ กมธ.ยกร่างฯมองไว้ที่คะแนนเสียงร้อยละ 0.5 เพื่อให้มีเกณฑ์คะแนนสัดส่วนขั้นต่ำไว้บ้าง และไม่ให้มีจำนวนพรรคการเมืองมากเกินไป ยืนยันว่าระบบสัดส่วนผสมจะไม่ทำให้พรรค การเมืองไทยอ่อนแอ ส่วนจะจัดการเลือกตั้งโดยกรรมการจัดการเลือกตั้ง (กจต.) ถือเป็นแนวคิดใหม่ กมธ. ยกร่างฯยังมีเวลาพิจารณาให้รอบคอบ,ที่ทำเนียบรัฐบาล พล.อ.ประยุทธ์ จันทร์โอชา นายกฯและหัวหน้า คสช. กล่าวถึงกรณีที่ พล.อ.ประวิตร วงษ์สุวรรณ รองนายกฯและ รมว.กลาโหม เห็นด้วยกับ ข้อเสนอให้นิรโทษกรรมผู้ชุมนุมทางการเมืองว่า ตน ไม่ได้ขัดแย้งอะไร เป็นเรื่องที่ สปช.จะเสนอขึ้นมา ได้ให้นโยบายไปแล้วว่าตนไม่ได้ปิดกั้น คนไม่มีคดีอาญาต้องดูแลเขา ส่วนจะพิจารณาโดยเร็วก็ทำได้ ขึ้นอยู่กับ สปช. ต้องไปดูว่าคนที่ติดคุกอยู่หรืออยู่ในขั้นตอนของศาลและกระบวนการยุติธรรมมีความผิดคดีอาญาและ ม.112 หรือไม่ แต่ถ้ามาประท้วง ปิดถนน และอยู่ในกลุ่มที่ถูกจับเข้ามาคงไม่มีแล้ว ส่วนใหญ่ที่ยังอยู่ในกระบวนการมีความผิดคดีอาญาคงไม่สามารถยกเลิกได้, ,นายวิษณุ เครืองาม รองนายกฯ กล่าวถึงข้อเสนอร่างกฎหมายนิรโทษกรรมของนายไพบูลย์ นิติตะวัน กมธ.ยกร่างรัฐธรรมนูญว่า ยังไม่ถึงเวลาที่รัฐบาลจะพูด คนอื่นก็พูดไปแล้วส่งความเห็นมาให้รัฐบาล และฟังความเห็นจากสังคม ถ้ารัฐบาลจะพูดเรื่องต้องจบแล้ว แต่ยังไม่มีใครส่งเรื่องการนิรโทษกรรมมายังรัฐบาล,นายอำนวย คลังผา อดีต ส.ส.ลพบุรี พรรคเพื่อไทย กล่าวว่า ร่างรัฐธรรมนูญขณะนี้ประชาชนวิตกว่า สนช.และ สปช.กำลังจัดการเรื่องที่เป็นของประชาชนโดยพลการ โดยเฉพาะ ส.ส.ที่ไม่ต้องสังกัดพรรคการเมือง ทำให้พรรคการเมืองไม่เข้มแข็ง อยากให้ใช้ระบบเดิมพรรคการเมืองส่งผู้สมัคร เรียกว่าประชาชนเลือกพรรค พรรคเลือกคน ขณะนี้มีการประกาศกฎอัยการศึกทำให้ประชาชนแสดงความเห็นหลากหลายไม่ได้ หากคนส่วนใหญ่ลงมติไม่เห็นด้วยก็ต้องเลื่อนไปอีก ไม่ควรจะเกิดขึ้น สิ่งที่ร่างมาขณะนี้ประชาชนไม่เอาอยู่แล้ว การปฏิรูปในระบอบประชาธิปไตยต้องลดอำนาจรัฐ เพิ่มอำนาจให้ประชาชน แต่ที่ทำอยู่ขณะนี้กำลังลดอำนาจการ เมือง เพิ่มอำนาจราชการ ขณะที่ประชาชนหมดโอกาส แสดงความเห็น หากเป็นแบบนี้จะมีผลเสียในการเลือกตั้งครั้งหน้า หาก กมธ.ไม่ทบทวนร่างรัฐธรรมนูญฉบับนี้คงจะอยู่ไม่ยืด ทำกันแบบถอยหลังไป 20 ปี และอยากให้กำหนดในรัฐธรรมนูญเลยว่าหากพรรคใดไม่ส่งผู้สมัครลงเลือกตั้งให้ยุบพรรคการเมืองและตัดสิทธิ 10 ปี หากไม่ใส่ไว้จะเกิดการปฏิวัติรัฐประหารอีก แต่เท่าที่ประเมินดูสุดท้ายแล้วคิดว่า กมธ.ยกร่างฯ คงไม่แก้ไขตามที่เรียกร้อง,เมื่อเวลา 09.30 น. ที่สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) จ.นนทบุรี นายวิชา มหาคุณ กรรมการ ป.ป.ช. กล่าวปาฐกถาพิเศษ เรื่อง การขัดกันแห่งผลประโยชน์ ตอนหนึ่งว่า ตั้งแต่ปี 2542 ถึงปัจจุบัน มีอยู่ 4 ตำแหน่งเท่านั้นที่ต้องปฏิบัติตามเรื่องการขัดกันของผลประโยชน์ส่วนตัวและประโยชน์ส่วนรวม ตามมาตรา 100 ของ พ.ร.บ.ป้องกันและปราบปรามการทุจริต พ.ศ.2542 คือ นายกรัฐมนตรี รัฐมนตรี ผู้บริหารท้องถิ่น และรองผู้บริหารท้องถิ่น ซึ่งคนแรกที่ประเดิมกฎหมายฉบับนี้คือ พ.ต.ท.ทักษิณ ชินวัตร อดีตนายกฯ กรณีถูกฟ้องข้อหาผิดมาตรา 100 เรื่องการซื้อที่ดินรัชดาฯ ตามที่คณะกรรมการตรวจสอบการกระทำที่ก่อให้เกิดความเสียหายแก่รัฐ (คตส.) ส่งเรื่องให้อัยการสูงสุดดำเนินการ เป็นคดีที่ต้องยอมรับว่าอัยการสูงสุดตัดสินใจอย่างเด็ดเดี่ยว นำมาซึ่งคำพิพากษาของศาลฎีกาแผนกคดีอาญาของผู้ดำรงตำแหน่งทางการเมือง ทำให้อดีตนายกรัฐมนตรีต้องออกไปอยู่นอกประเทศ ยังกลับเข้ามาไม่ได้ในปัจจุบัน ความจริงก็กลับเข้ามาได้ แต่ต้องกลับเข้ามาในเรือนจำ ถูกควบคุมตัวก่อน แสดงว่ากฎหมายมาตรา 100 เฮี้ยนมากๆ,นายเมธี ครองแก้ว อดีตกรรมการ ป.ป.ช. ในฐานะประธานคณะอนุกรรมการฝ่ายวิจัย ป.ป.ช.กล่าวว่า กรณีสมาชิกสภานิติบัญญัติแห่งชาติ (สนช.) ตั้งเครือญาติมาช่วยงานใน สนช. ถือเป็นหนึ่งในเรื่องผลประโยชน์ทับซ้อน ต้องขอบคุณสื่อมวลชนที่ช่วยกันเปิดโปงเรื่องนี้,นายวิชัย วิวิตเสวี กรรมการ ป.ป.ช. กล่าวว่า ไม่ว่าจะเป็น ส.ส. ส.ว. หรือ สนช.ที่ทำหน้าที่ฝ่ายนิติบัญญัติ หากมีการใช้อำนาจแอบแฝงเพื่อผลประโยชน์ของตัวเอง ป.ป.ช.พร้อมจะดำเนินคดีให้หมด แต่ขอบเขตการบังคับคดีจะทำได้มากน้อยแค่ไหนเป็นอีกเรื่องหนึ่ง,นายวิชา มหาคุณ กรรมการ ป.ป.ช.กล่าวถึงความคืบหน้าการไต่สวนการทุจริตโครงการสร้างโรงพักทดแทน สมัยรัฐบาลนายอภิสิทธิ์ เวชชาชีวะ ป.ป.ช.ใกล้จะสรุปข้อมูลเพื่อแจ้งข้อกล่าวหาแล้ว ล่าสุดพบข้อมูลใหม่ว่า บริษัท พีซีซี ดีเวลล็อปเมนท์ แอนด์ คอนสตรัคชั่น จำกัด ที่เป็นผู้ก่อสร้างโครงการโรงพักทดแทน มีการไปกู้เงินจากธนาคารแห่งหนึ่งใน จ.เชียงใหม่ ในลักษณะที่ส่อผิดปกติ เบื้องต้นส่งเจ้าหน้าที่ไปตรวจสอบ และรวบรวมข้อมูลเพิ่มเติมแล้ว หลังจากนั้นจะนำมาดูว่าข้อมูลที่ได้มาเพียงพอจะสรุปคดี และแจ้งข้อกล่าวหาได้หรือไม่,นายวิชายังกล่าวถึงกรณีที่นายอภิสิทธิ์ เวชชาชีวะ อดีตนายกฯและนายสุเทพ เทือกสุบรรณ อดีตรองนายกฯต้องมาชี้แจงแก้ข้อกล่าวหาต่อ ป.ป.ช.คดีการสั่งสลายการชุมนุมกลุ่ม นปช. เมื่อปี 2553 จะครบกำหนดวันที่ 25 มี.ค.ว่า เท่าที่ทราบผู้ถูกกล่าวหาทั้งสองคนจะยื่นคำชี้แจงแก้ข้อกล่าวหาเป็นลายลักษณ์อักษรภายในวันที่ 25 มี.ค. จากนั้นจะขอมาให้ถ้อยคำด้วยตัวเองอีกครั้งภายหลัง เนื่องจากเหตุการณ์สลายการชุมนุมปี 53 เกิดขึ้นนานแล้ว ต้องขอเวลาทำความเข้าใจก่อน ส่วนการขอให้ ป.ป.ช.สอบ พล.อ.ประยุทธ์ จันทร์โอชา พล.อ.ประวิตร วงษ์สุวรรณ และ พล.อ.อนุพงษ์ เผ่าจินดา เป็นพยานคงต้องพิจารณาว่ามีความจำเป็นต่อรูปคดีเพียงใด และต้องขอสอบถามผู้ยื่นถึงความจำเป็นด้วย แม้พยานจะเป็นผู้มีอำนาจขณะนี้ก็ไม่มีแรงกดดันต่อ ป.ป.ช.,นายวิชากล่าวอีกว่า ส่วนกรณีการต่ออายุของกรรมการ ป.ป.ช.อย่าไปยุ่งกับเรื่องนี้ แม้จะไม่มีการต่ออายุ ก็ไม่มีผลกระทบต่อคดีที่ค้างอยู่ เพราะกรรมการ ป.ป.ช.ที่เหลือทำหน้าที่ต่อได้ รวมถึงกรรมการ ป.ป.ช.ที่หมดวาระไป ก็ทำหน้าที่ต่อได้ จนกว่าจะมีกรรมการ ป.ป.ช.คนใหม่มาทำหน้าที่แทน ซึ่งเป็นไปตามมาตรา 12 พ.ร.บ.ป้องกันและปราบปรามการทุจริต พ.ศ.2542 ยืนยันว่า คดีไม่มีทางสิ้นสุด เว้นเสียแต่จะยุบ ป.ป.ช. เท่านั้น ต้องเข้าใจว่า ผู้ที่มีอำนาจสั่งการเรื่องดังกล่าว จะทำให้ ป.ป.ช.ลำบากใจเปล่าๆ และจะทำให้ประชาชนเกิดความขัดแย้งขึ้น,ช่วงเย็น ที่ทำเนียบรัฐบาล นายวิษณุ เครืองาม รองนายกฯฝ่ายกฎหมาย กล่าวถึงกรณีการแต่งตั้งคณะกรรมการตรวจสอบการใช้จ่ายงบประมาณของสำนักงานหลักประกันสุขภาพแห่งชาติ (สปสช).ว่า มีการแต่งตั้งเรียบร้อยแล้ว มี พล.ต.ธนาคาร เกิดในมงคล คณะกรรมการติดตามและตรวจสอบการใช้จ่ายงบประมาณภาครัฐ (คตร.) เป็นประธาน มี น.ส.อมรวดี จักรไพวงศ์ นางเยาวลักษณ์ ตั้งบุญญะศิริ นายไชยา ยิ้มวิไล เป็นกรรมการ นายอุทัย ชาญ เป็นเลขานุการฯและนายสมชายโชติ ปิยวัชร์เวลา โฆษก สธ.เป็นผู้ช่วยเลขานุการ โดยตนและนายยงยุทธ ยุทธวงศ์ รองนายกฯทาบทามมา จะตรวจสอบเรื่องการใช้เงิน การบริหารกองทุน ไม่ใช่ตรวจสอบบุคคลหรือสอบวินัย ส่วนคณะกรรมการชุดนางชุติมา บุญประภัสรณ์ ปลัดกระทรวงพาณิชย์ เป็นประธานจะดูข้อเท็จจริง,ผู้สื่อข่าวรายงานว่า ทั้งนี้ คำสั่งแต่งตั้งคณะกรรมการชุดดังกล่าวนายยงยุทธ ยุทธวงศ์ รองนายกฯ เป็นผู้ลงนามในคำสั่งสำนักนายกฯที่ 86/2558 ลงวันที่ 19 มี.ค. ที่ผ่านมา,ที่กระทรวงยุติธรรม พล.อ.ไพบูลย์ คุ้มฉายา รมว.ยุติธรรม กล่าวว่า การตรวจสอบกรณีข้อร้องเรียนความไม่โปร่งใสในการใช้งบประมาณ สปสช.เป็นไปในนามศูนย์ต่อต้านการทุจริตแห่งชาติ (ศตช.) ประกอบด้วย 4 หน่วยงาน ได้แก่ สำนักงานตรวจเงินแผ่นดิน (สตง.) คณะกรรมการป้องกันและปราบปรามการฟอกเงิน (ปปง.) คณะกรรมการป้องกันและปราบปรามการทุจริตแห่งชาติ (ป.ป.ช.) และคณะกรรมการติดตามและตรวจสอบการใช้งบประมาณภาครัฐ (คตร.) ซึ่งจากการตรวจสอบ สตง.พบว่ามีความเสียหายใน 10 จังหวัด วงเงินกว่า 2 พันล้านบาท เบื้องต้นยังไม่สามารถระบุได้ว่ามีการทุจริตหรือไม่ เพียงพบว่ามีความเสียหาย โดยทาง ศตช.จะเข้าไปตรวจสอบในรายละเอียดเชิงลึก ระบบบริหาร การผลาญเงินว่าเป็นอย่างไร ส่วน นพ.ณรงค์ สหเมธาพัฒน์ ปัจจุบันยังคงเป็นปลัดกระทรวงสาธารณสุข ซึ่งเป็นส่วนของนายกฯที่สั่งตั้งกรรมการสอบสวนโดยต้องให้ผลออกมารวดเร็วชัดเจน และต้องแล้วเสร็จภายในสิ้นเดือน มี.ค.,วันเดียวกัน เวลา 14.20 น. ที่ห้องประชุมแควใหญ่ ชั้น 5 ศาลากลาง จ.กาญจนบุรี พล.อ.ประวิตร วงษ์สุวรรณ รองนายกฯประชุมติดตามนโยบายเร่งด่วนและมอบนโยบายแก่ผู้ว่าฯ และหัวหน้าส่วนราชการในพื้นที่ จ.กาญจนบุรี นครปฐม ราชบุรี และสุพรรณบุรี โดย พล.อ.ประวิตรสั่งกำชับที่ประชุมว่าขอให้ทุกจังหวัดเร่งแก้ไขปัญหาต่างๆให้เรียบร้อยและมีประสิทธิภาพ โดยเฉพาะเรื่องการปราบปรามขบวนการค้ามนุษย์ ต้องปราบปรามอย่างเด็ดขาด รวมถึงการปราบปรามขบวนการค้าแรงงานเถื่อนที่ต้นตอมาจากปัญหาการคอร์รัปชันของทางราชการ ต้องเร่งปราบปรามให้ได้ นอกจากนี้ ปัญหาการบุกรุกที่ดินของทางราชการต้องเอาที่ดินรัฐกลับคืนมาและดำเนินการตามระเบียบกฎหมาย หลังจากนั้นค่อยนำปัญหามาพิจารณาในการบริหารจัดการเพื่อช่วยประชาชนไร้ที่ทำกิน สำหรับภัยแล้งเป็นหน้าที่ทุกภาคส่วนต้องร่วมกันช่วยเหลือประชาชน ปัญหาขยะและสิ่งแวดล้อมก็ต้องดูแลด้วย,ที่ทำเนียบรัฐบาล ร.อ.นพ.ยงยุทธ มัยลาภ โฆษกประจำสำนักนายกรัฐมนตรี กล่าวถึงความคืบหน้าการจัดทำ จดหมายข่าวเพื่อประชาชน ว่า ฉบับแรกจะแจกจ่ายประชาชนในวันที่ 8 เม.ย. ส่วนแอพพลิเคชั่นที่นายกฯสั่งให้ทุกกระทรวงทำให้ประชาชนเข้าถึงข้อมูลข่าวสารผ่านโทรศัพท์มือถือ ขณะนี้ทุกกระทรวงจัดทำรวมแล้วกว่า 80 แอพพลิเคชั่น ทั้งเรื่องการเสียภาษี พยากรณ์อากาศ แหล่งท่องเที่ยว และในเดือน เม.ย.รัฐบาลเพิ่มการประชาสัมพันธ์ทางสถานีโทรทัศน์และวิทยุมากขึ้น จะมีสารคดีสั้น 1 นาทีครึ่งทางโทรทัศน์ ในช่วงข่าวเช้าเวลา 07.00 น. และทางวิทยุ 10 นาที ช่วงข่าวเวลา 08.00 น. ออกอากาศทั่วประเทศ ผ่านทางสถานีวิทยุโทรทัศน์แห่งประเทศไทย ช่อง 11 กรมประชาสัมพันธ์ ส่วนการแถลงผลงานรัฐบาลวันที่ 10 เม.ย. นายกฯเป็นผู้นำแถลง,เมื่อเวลา 20.15 น. พล.อ.ประยุทธ์ จันทร์โอชา นายกรัฐมนตรี กล่าวในรายการ คืนความสุขให้คนในชาติ ตอนหนึ่งว่า จากรายงานสภาวะเศรษฐกิจโลกยังมีปัญหาอยู่ โดยเฉพาะคู่ค้าหลัก เช่น จีน ญี่ปุ่น สหรัฐฯ ยังชะลอตัวส่งผลกระทบการส่งออก และไม่แน่ใจว่าสถานการณ์จะแย่ลงไปกว่านี้หรือไม่ ขณะนี้ได้เร่งรัดให้รักษาส่วนแบ่งตลาด หาตลาดใหม่ๆ เช่น อินเดีย รัสเซีย และต้องเจรจาขายสินค้า ทั้งการ ลงนามข้อตกลงประมูลเสนอขายข้าวให้กับฟิลิปปินส์ 2 แสนตัน เร่งขยายเขตการค้าชายแดน ให้สินเชื่อผู้ประกอบการรายย่อย และขอให้กู้เงินแล้วพัฒนาจริงๆอย่าใช้ให้เป็นหนี้เสีย รวมถึงมาตรการช่วยเหลือเรื่องปากท้อง ลดรายจ่ายและภาระของประชาชน ส่งเสริมตลาดชุมชน ธงฟ้า ซึ่งรัฐบาลนี้แก้ปัญหาทุกเรื่องเป็นไปไม่ได้เข้ามาเพียง 8 เดือน แต่งานหนัก ต้องแก้ปัญหาเดินหน้าสร้างอนาคตและปฏิรูป,พล.อ.ประยุทธ์กล่าวว่า ด้านการลงทุนภาครัฐ ขณะนี้ลงทุนได้ถึง 90% โดยเฉพาะโครงสร้างพื้นฐานต่างๆ เม็ดเงินทำถนนของกรมทางหลวงและกรมทางหลวงชนบท ลงทุนระบบป้องกันอุทกภัย ปรับระบบชลประทาน ขุดลอกคูคลอง รวมถึงระบบรางรถไฟ รถไฟฟ้า ทั้งหมดจะเร่งให้แล้วเสร็จและเปิดบริการภายในปี 2563 และรถไฟฟ้าเพื่ออนาคตกำลัง ทำแผนกันอยู่ เช่น เส้นทางกรุงเทพฯ-พัทยา ระยอง หรือหัวหิน ประกาศไปแล้วมีเอกชนสนใจร่วมลงทุนพอสมควร ญี่ปุ่นก็สนใจ และสัปดาห์หน้าประชุม ครม.ที่หัวหินจะเชิญนักธุรกิจ SMEs ต่างๆ ไปพบปะรัฐมนตรี ที่โรงแรมของทหาร ที่สวนสนประดิพัทธ์ในวันที่ 27 มี.ค. จะได้พูดคุยกันในที่สบายๆ คิดหา ทางออกร่วมกัน,พล.อ.ประยุทธ์กล่าวด้วยว่า ขอความร่วมมือช่วยกันฟังอะไรที่ฟังยังไม่จบ บางทียังไม่เข้าใจอย่างเรื่องภาษีที่ดินไว้อธิบายกันต่อว่ามีความจำเป็นอย่างไร และใครจะได้เสียอย่างไร เจ้าหน้าที่รัฐต้องปรับปรุงวิธีการนำเสนอใหม่ รู้ว่าประชาชนเดือดร้อน ข้าราชการมีความตั้งใจ แต่จะปรับ 2 อย่างเข้าหากันด้วยความเข้าใจ ถ้าไม่ร่วมมือ รัฐอย่างเดียวไปไม่ได้ อยากคืนความสุขของคนในชาติ คสช.และรัฐบาลนี้ทุกคนต้องช่วยกัน ต้องเหน็ดเหนื่อยแก้ปัญหาชาติบ้านเมืองให้ได้ อย่างอื่นสำคัญน้อยกว่าเรื่องปากท้อง เรื่องเศรษฐกิจโลก เรื่องประชาธิปไตยสำคัญเหมือนกัน แต่ก็ค่อยๆไป เดินไปตามโรดแม็ป ไม่เห็นต้องขัดแย้งอะไรกันมากมาย ทุกคน สปช.-สนช.ตั้งใจ วันนี้ถ้ายังไม่เข้าใจกัน ปฏิรูปไม่ได้แน่นอน,ค่ำวันเดียวกัน เวลา 18.30 น. ที่สมาคมธรรมศาสตร์ ในพระบรมราชูปถัมภ์ น.ส.ยิ่งลักษณ์ ชินวัตร อดีตนายกรัฐมนตรี เดินทางไปร่วมงานฉลองพิธีมงคลสมรสนายหยกไชย อิสระเสรีพงษ์ บุตรชายนายไพโรจน์ อิสระเสรีพงษ์ อดีต ส.ส.กทม. พรรคเพื่อไทย จากนั้นจึงเดินทางต่อไปยังโรงแรมพลาซ่าแอทธินี รอยัล เมอริเดียน เพื่อร่วมพิธีฉลองสมรสของ น.ส.โสมไสว กุลดิลก บุตรสาวของ พล.ต.ท.ชัจจ์ กุลดิลก อดีต รมช.มหาดไทย โดยมีบรรดาญาติพี่น้องทั้งคุณหญิงพจมาน ดามาพงศ์ อดีตภริยาพ.ต.ท.ทักษิณ ชินวัตร อดีตนายกฯ นายบรรณพจน์ ดามาพงศ์ พี่ชายคุณหญิงพจมาน นายพานทองแท้ ชินวัตร (โอ๊ค) น.ส.แพทองธาร ชินวัตร (อุ๊งอิ๊ง) น.ส.พินทองทา (เอม) ชินวัตร คุณากรวงศ์ พร้อมนายณัฐพงศ์ คุณากรวงศ์ บุตรสาวและบุตรเขย พ.ต.ท.ทักษิณ ไปร่วมงานอย่างพร้อมหน้าพร้อมตา ทั้งนี้ น.ส.ยิ่งลักษณ์ยังคงใช้ชีวิตตามปกติ ทักทายพูดคุยกับคนที่มาร่วมงานด้วยอารมณ์ยิ้มแย้มแจ่มใส แม้ขณะนี้จะมีคดีความอาญาซึ่งอยู่ในกระบวนการของศาลฎีกา แผนกคดีอาญาของผู้ดำรงตำแหน่งทางการเมืองก็ตาม
ประยุทธ์ ปลื้ม ผบ.เหล่าทัพ-บิ๊กข้าราชการตบเท้าอวยพรเบิร์ธเดย์ครบรอบ 61 ปี บ่นนั่งนายกฯไม่ถึงปี แก่ขึ้นเยอะ ของขวัญวันเกิดขอชาติสงบสุข ลั่นใครผิดถูกไปสู้ ในกระบวนการยุติธรรม
บิ๊กตู่,ประยุทธ์ จันทร์โอชา,นายกรัฐมนตรี,อวยพร,เบิร์ธเดย์,วันคล้ายวันเกิด,กฎอัยการศึก,นิรโทษกรรม,คดีจำนำข้าว,ยิ่งลักษณ์ ชินัวตร,กระบวนการยุติธรรม,อุดมเดช สีตบุตร,วิษณุ เครืองาม,ทุจริต,โครงการสร้างโรงพักทดแทน,อภิสิทธิ์ เวชชาชีวะ,สุเทพ เทือกสุบรรณ,ป.ป.ช.,สปสช,ตรวจสอบ,งบประมาณ,ทีมข่าวหน้า1,ข่าว,ข่าวฉบับพิมพ์,ไทยรัฐออนไลน์